A BIZOTTSÁG HATÁROZATA
(2008. december 5.)
a Bizottság belgiumi és olaszországi Közös Kutatóközpontja által a 882/2004/EK európai parlamenti és tanácsi rendeletnek megfelelően végzett egyes tevékenységek 2009. évi közösségi pénzügyi támogatásáról
(az értesítés a C(2008) 7702. számú dokumentummal történt)
(Csak a francia, olasz és holland nyelvű szöveg hiteles)
(2008/935/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (1) és különösen annak 32. cikke (7) bekezdésére,
mivel:
(1)
Az állat-egészségügyi kiadásokról szóló, 1990. június 26-i 90/424/EGK tanácsi határozat (2) 28. cikkével összhangban az élelmiszer- és a takarmányellenőrzés területén működő közösségi referencialaboratóriumok közösségi pénzügyi támogatásban részesíthetők.
(2)
Az Európai Bizottság Isprában található (Olaszország) Közös Kutatóközpontja szerepel a 882/2004/EK rendelet II. mellékletében található felsorolásban mint géntechnológiával módosított szervezeteket (GMO) vizsgáló közösségi referencialaboratórium és mint az élelmiszerekkel rendeltetésszerűen érintkezésbe kerülő anyagokat ellenőrző közösségi referencialaboratórium. Az Európai Bizottság Geelben (Belgium) található Közös Kutatóközpontja szerepel a 882/2004/EK rendelet VII. mellékletében található felsorolásban mint az élelmiszerekben és takarmányokban előforduló nehézfémeket vizsgáló közösségi referencialaboratórium és mint a mikotoxinokat, illetve a policiklikus aromás szénhidrogéneket (PAH) vizsgáló közösségi referencialaboratórium.
(3)
Mind a Közös Kutatóközpont, mind az Egészségügy és a Fogyasztók Főigazgatósága a Bizottság szolgálatai; kapcsolatukat egy munkaprogram és a Bizottság költségvetése által támogatott éves igazgatási rendelkezések szabályozzák.
(4)
Megvizsgálták a Közös Kutatóközponton belüli közösségi referencialaboratóriumok 2009-re vonatkozó munkaprogramjait és az ezekhez kapcsolódó becsült költségvetését.
(5)
Ennek megfelelően közösségi pénzügyi támogatást kell nyújtani az Európai Bizottság Geelben (Belgium) és Isprában (Olaszország) található Közös Kutatóközpontjának egyes tevékenységeihez a 882/2004/EK rendeletben előírtak szerint. A közösségi pénzügyi támogatásnak az 1754/2006/EK bizottsági rendeletben (3) meghatározott támogatható költségek 100 %-át kell fedeznie.
(6)
A közös agrárpolitika finanszírozásáról szóló, 2005. június 21-i 1290/2005/EK tanácsi rendelet (4) 3. cikke (2) bekezdésének a) pontja szerint az állatbetegségek felszámolására és ellenőrzésére irányuló programokat (állat-egészségügyi intézkedések) az Európai Mezőgazdasági Garanciaalapból (EMGA) kell finanszírozni. Ezenkívül az említett rendelet 13. cikkének második bekezdése megállapítja, hogy megfelelően indokolt, kivételes esetekben a 90/424/EGK határozat hatálya alá tartozó intézkedésekkel és programokkal kapcsolatban a tagállamok és az EMGA-ból támogatásban részesülő kedvezményezettek adminisztratív és személyzettel kapcsolatos kiadásait az EMGA-ból térítik meg. Pénzügyi ellenőrzés céljából az 1290/2005/EK rendelet 9., 36. és 37. cikkét kell alkalmazni.
(7)
Az ebben a határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Közösségi pénzügyi támogatást kell nyújtani az Európai Bizottság Isprában (Olaszország) található Közös Kutatóközpontjának (a továbbiakban: laboratórium) a 882/2004/EK rendelet 32. cikkének (1) bekezdése szerint végzett alábbi tevékenységeihez, illetve az e tevékenységekre vonatkozó munkaértekezletek szervezéséhez a 2009. január 1-jétőldecember 31-ig terjedő időszakban:
1.
az élelmiszerekkel érintkezésbe kerülő anyagokhoz kacsolódó tevékenységek; az erre irányuló támogatás nem haladhatja meg a 180 003 EUR-t;
2.
az (1) bekezdésben említett tevékenységekre vonatkozó munkaértekezletek laboratórium általi szervezése; az erre irányuló támogatás nem haladhatja meg a 75 947 EUR-t;
3.
a GMO-khoz kapcsolódó tevékenységek; az erre irányuló támogatás nem haladhatja meg a 13 388 EUR-t;
4.
a (3) bekezdésben említett tevékenységekre vonatkozó munkaértekezletek laboratórium általi szervezése; az erre irányuló támogatás nem haladhatja meg a 61 440 EUR-t.
2. cikk
Közösségi pénzügyi támogatást kell nyújtani az Európai Bizottság Geelben (Belgium) található Közös Kutatóközpontjának (a továbbiakban: laboratórium) a 882/2004/EK rendelet 32. cikkének (1) bekezdése szerint végzett alábbi tevékenységeihez, illetve az e tevékenységekre vonatkozó munkaértekezletek szervezéséhez a 2009. január 1-jétőldecember 31-ig terjedő időszakban:
1.
a takarmányokban és élelmiszerekben előforduló nehézfémekkel kapcsolatos tevékenységek; az erre irányuló támogatás nem haladhatja meg a 250 000 EUR-t;
2.
az (1) bekezdésben említett tevékenységekre vonatkozó munkaértekezletek laboratórium általi szervezése; az erre irányuló támogatás nem haladhatja meg a 25 000 EUR-t;
3.
a mikotoxinokhoz kapcsolódó tevékenységek; az erre irányuló támogatás nem haladhatja meg a 230 000 EUR-t;
4.
a (3) bekezdésben említett tevékenységekre vonatkozó munkaértekezletek laboratórium általi szervezése; az erre irányuló támogatás nem haladhatja meg a 22 000 EUR-t;
5.
a policiklikus aromás szénhidrogénekhez (PAH) kapcsolódó tevékenységek; az erre irányuló támogatás nem haladhatja meg a 232 000 EUR-t;
6.
az (5) bekezdésben említett tevékenységekre vonatkozó munkaértekezletek laboratórium általi szervezése; az erre irányuló támogatás nem haladhatja meg a 22 000 EUR-t.
3. cikk
Az 1. és 2. cikkben említett közösségi pénzügyi támogatásnak az 1754/2006/EK rendeletben meghatározott támogatható költségek 100 %-át kell fedeznie.
4. cikk
E határozat címzettjei:
-
Az élelmiszerekkel érintkezésbe kerülő anyagok esetében: Közös Kutatóközpont, Egészség- és Fogyasztóvédelmi Intézet, Fizikai és Kémiai Expozíció Osztály, TP 260, Via E. Fermi, 1, 21020 Ispra (Olaszország).
-
A géntechnológiával módosított szervezetek esetében: Közös Kutatóközpont, Egészség- és Fogyasztóvédelmi Intézet, Biotechnológia és GMO Osztály, Via E. Fermi, 1, 21020 Ispra (Olaszország).
-
Nehézfémek esetében: Közös Kutatóközpont, Retieseweg 111, 2440 Geel (Belgium).
-
A mikotoxinok esetében: Közös Kutatóközpont, Retieseweg 111, 2440 Geel (Belgium).
-
A policiklikus aromás szénhidrogének (PAH) esetében: Közös Kutatóközpont, Retieseweg 111, 2440 Geel (Belgium).
Kelt Brüsszelben, 2008. december 5-én.